**Përshkrimi i Standarteve të Përdorura**

Klasifikimi i shpenzimeve faktike është bazuar në sistemin e sugjeruar nga Fondi Monetar Ndërkombëtar për Statistikat e Financave Pubike (IMF, 2001, Government Finance Statistics Manual, kapitulli 6), për të rritur transparencën e përdorimit të fondeve publike. Klasifikimi i propozuar i transaksioneve është në përputhje edhe *me ligjin nr. 9936, dt. 26.6.2008*, “Për menaxhimin e sistemit buxhetor në Republikën e Shqipërisë”, *neni 11*, “Klasifikimet buxhetore”, në të cilin parashikohet klasifikimi ekonomik i transaksioneve sipas natyrës së tyre dhe me Standardet Ndërkombëtare të Kontabilitetit” (IPSAS 1, pikat 46, 112, 116).

Gjatë këtij studimi, termi “shpenzim faktik” i referohet përcaktimit të përdorur në Standardin Ndërkombëtar të Kontabilitetit Publik 24 (IFAC, 2013, fq 801) për “shumat aktuale – actual amount”, të cilat përshkruhen si shuma që rezultojnë nga ekzekutimi i buxhetit. Në realizimin e këtij klasifikimi janë marrë në shqyrtim transaksionet e kryera nga të gjitha institucionet publike në përputhje me ndarjen e re administrativo-territoriale sipas *ligjit nr. 115, dt. 31.7.2014*, “Për ndarjen administrativo-territoriale të njësive të qeverisjes vendore në Republikën e Shqipërisë”.